Bybelskool » Eksodus 12:1-42 – Die Here beskerm die Israeliete teen die vernietiger deur die bloed van die Paaslam
Die Paasfees was van die begin af 'n maaltyd waaraan almal in die familie deelgeneem het. Trouens, kinders was veral welkom om op dié manier deel van die geloofsverhaal van Israel te word. Dit was ook 'n maaltyd waarin verskillende families hulle bronne gedeel het. As 'n huisgesin te klein was vir 'n skaap- of boklam, kon bure dit onder mekaar verdeel volgens die aantal mense in die families. Die lammetjie moes 'n jaar oud wees en sonder enige liggaamsgebrek. Elke familie het ook dieselfde roetine gevolg om teen laatmiddag te slag, die bloed aan die sykante en die bokant van die deurkosyn van elke huis te smeer waar hulle die lammers sou eet.
Die Israeliete sou die oordeel vryspring weens die bloed aan die huise. Daarom sou dit 'n gedenkdag word wat as 'n fees tot eer van die Here gevier is as 'n vaste instelling. In die toekoms sou die fees sewe dae duur waarin veral die verwydering van suurdeeg 'n belangrike rol sou speel. Daarom is dit ook die fees van die ongesuurde brood genoem. Let ook op dat die opdrag hiervoor eintlik twee keer herhaal word, hoewel die inhoud effens verskil. Dit was werklik 'n belangrike opdrag van die Here.
Die kinders se nuuskierigheid oor dié voorskrif wat vir altyd eerbiedig moes word, sou die geleentheid skep dat ouers hulle deel kon maak van die geloofsverhaal van Israel: "Dit is 'n paasoffer aan die Here omdat Hy in Egipte die Israeliete se huise oorgeslaan het. Terwyl Hy die Egiptenaars getref het, het Hy ons huise gespaar."
In aansluiting by beide die Paaslam en die verwydering van suurdeeg uit die Israeliete se huise skryf Paulus later dat die suurdeeg van onsedelikheid vanuit die geloofsgemeenskap verwyder moet word: "Weet julle nie dat 'n bietjie suurdeeg die hele deeg deurtrek nie? Verwyder dan die ou suurdeeg, sodat julle nuwe, ongesuurde deeg kan wees, en dit is julle ook werklik. Ons paaslam is immers geslag: dit is Christus." (1 Kor. 5:6-7). In die NT konteks verwys die suurdeeg van die Paasmaaltyd dus na die etiese voorskrifte rondom onsedelikheid wat steeds die NT geloofsgemeenskap moes struktureer.
Soos die farao en sy amptenare en al die Egiptenaars dié nag bewus geword het van die ellende wat hulle getref het, het hulle almal bitterlik aan die huil gegaan. Daar was nie 'n enkele Egiptiese huis sonder 'n sterfgeval nie. Die verlossende oordeel van die Here het daarvoor gesorg.
Interessant genoeg was daar ook 'n menigte mense van ander afkoms wat met hulle saamgegaan het saam met groot troppe kleinvee en baie beeste. Van Jetro se mense sou ook later by hulle aansluit.
Let op na die kommentaar in die teks oor die datum van die Paasfees wat: "presies op die dag waarop die fees nou gevier word", is wat vir jou 'n duidelike aanduiding gee van die hand van die latere redakteur(s) van die boek.
Die skrywer som die deurslaggewende moment in Israel se geskiedenis as volg op: "Dit was die nag waarin die Here oor hulle gewaak het en hulle uit Egipte bevry het. Daarom behoort dié nag aan die Here en moet alle Israeliete en hulle nageslagte dié nag wakker bly."
Apr 12, 2018 at 21:30 | #
Jan 15, 2021 at 17:07 | #
Jan 17, 2021 at 12:50 | #
Jessie Van Rooyen
Mar 8, 2021 at 11:01 | #
Goeiedag Ds Chris
As ek reg verstaan, is die ongesuurde brode vry van suurdeeg (waaarvan 'n klein bietjie alles suur maak) 'n teken van 'n nuwe begin. Dws – 'n 'vars' begin – vry van die 'suur'/smet/verderf van swaarkry/sonde … Regso?
Mar 8, 2021 at 18:04 | #
Hi Jessie – heeltemal reg. Die suurdeeg wat die Israeliete gebruik het, het altyd van 'n reeds gefermenteerde stuk deeg gekom wat van 'n vorige baksel oorgehou is. Hierdie klont gesuurde deeg is óf in water opgelos voordat nuwe meel bygevoeg is, óf is in die meel ingewerk met die knie daarvan (vgl Matt 13:33). Dit is waarom die brood wat aldus gemaak is, bekend gestaan het as "gesuurde" brood, onderskei van "ongesuurde" brood (Eks 12:15).
Toe die Israeliete uit Egipte getrek het, het hulle net die deeg geneem sonder die suurdeeg van Egipte om 'n nuwe begin te simboliseer (Eks 12:34-39). Die Here het daarom die fees van die ongesuurde brood deel gemaak van die Pasga (Eks 23:15). Die suurdeeg het die korrupterende invloed van Egipte gesimboliseer. Die fees het hulle telkens daaraan herinner.
Jesus gebruik dié simboliek in die NT om van die leringe van die Fariseërs te praat (Matt 16:6). So volg Paulus Hom ook na deur van immoraliteit as suurdeeg in die geloofsgemeenskap te praat (1 Kor 5:6). Op dieselfde wyse beskryf hy die suurdeeg van die klem op die besnydenis (Gal 5:9).
Maar, Jesus transformeer uiteindelik ook die metafoor van die suurdeeg om die koninkryk van God met dieselfde metafoor as sy nuwe transformerende krag in dissipels se lewe te beskryf (Matt 13:33). Soos die suurdeeg van die sonde ons lewens verwoes, só heilig die suurdeeg van die koninkryk van God ons lewens.